Diari Oficial de la Generalitat Valenciana


Sumari del DOGV 5525, del 01-06-2007 (2007/7116)

RESOLUCIÓ de 25 d'abril de 2007, de la Direcció General de Qualitat Ambiental, per la qual s'atorga a l'empresa Combustibles Ecológicos del Mediterráneo, SA, l'autorització ambiental integrada per a una indústria de producció de biodièsel i glicerol/glicerina a partir d'olis vegetals i olis usats, en el terme municipal d'Elda (Alacant).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5525

Data del DOGV
:   01-06-2007

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2007/7116


Data del document
:   25-04-2007

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Elda
    * empresa privada
    * carburant

RESOLUCIÓ de 25 d'abril de 2007, de la Direcció General de Qualitat Ambiental, per la qual s'atorga a l'empresa Combustibles Ecológicos del Mediterráneo, SA, l'autorització ambiental integrada per a una indústria de producció de biodièsel i glicerol/glicerina a partir d'olis vegetals i olis usats, en el terme municipal d'Elda (Alacant). [2007/7116]  
Vistos els documents que apareixen en l'expedient 145/05 IPPC, instruït a instàncies de l'empresa Combustibles Ecológicos del Mediterráneo, SA, a fi d'obtindre l'Autorització ambiental integrada per a una indústria de fabricació de biodièsel i glicerol/glicerina a partir d'olis vegetals i olis usats, s'emet la present resolució de conformitat amb els següents,  
Antecedents de fet  
Primer. Amb data 12 de desembre del 2005, Joaquín Manuel Quirante Amores, en representació de l'empresa Combustibles Ecológicos del Mediterráneo, SA, amb CIF A-54019955 i amb emplaçament previst en el polígon industrial Finca Lacy, parcel·les N1-N2, d'Elda (Alacant), presenta en la conselleria de Territori i Habitatge, la sol·licitud d'Autorització ambiental integrada per a la indústria de fabricació de biodièsel i glicerol/glicerina a partir d'olis vegetals i olis usats que es detalla en l'annex I.  
A la sol·licitud s'acompanya informe sobre el certificat d'usos de la parcel·la on pretén ubicar-se l'activitat, emés per l'Ajuntament d'Elda en data 14 d'octubre del 2005. En aquest s'indica que la parcel·la identificada com N1-N2 se situa dins del Pla parcial modificatiu amb homologació d'iniciativa pública, denominat actuació industrial Lacy, dins de la zona d'ús industrial.   
Posteriorment l'Ajuntament d'Elda ratifica aquest informe, en el seu escrit emés en data 16 de novembre del 2006, en el qual manifesta que, d'acord amb el PGOU, s'admet l'ús previst per l'activitat en el polígon industrial Lacy.   
Segon. Amb dates 24 de gener i 1 de febrer del 2006, va entrar la documentació presentada per l'empresa a requeriment d'aquesta conselleria, necessària per a l'admissió a tràmit de la sol·licitud.  
Amb data 16 de febrer del 2006, la conselleria comunica a l'empresa l'admissió a tràmit de la sol·licitud i remet la documentació a totes aquelles administracions públiques i òrgans de la Generalitat que han d'intervindre en la resolució de l'Autorització ambiental integrada.  
Tercer. Amb data 22 de març del 2006, es rep informe de l'Ajuntament d'Elda en el qual s'indiquen una sèrie de condicionants en matèria d'abocaments, residus i emissions, que s'han tingut en compte en l'elaboració de la present resolució.  
Quart. Amb data 19 d'abril del 2006, el Servei de Residus Urbans informa en el sentit que la gestió d'olis vegetals usats (LER 20.01.25) per a la fabricació de combustible-biodièsel, constituïx una operació de valorització que requerix l'autorització administrativa de la conselleria competent en medi ambient, i li són d'aplicació les normes generals sobre gestió de residus.  
D'altra banda, respecte al compliment del que disposa el Reial decret 9/2005, de 14 de gener, pel qual s'establix la llista d'activitats potencialment contaminants del sòl i els criteris i estàndards per a la determinació de sòls contaminats, informa que el titular ha de remetre l'informe preliminar de situació almenys dos anys després d'haver-se iniciat l'activitat.  
Amb dates 26 de juny i 14 d'agost del 2006, l'empresa entrega la nova documentació, a requeriment d'aquesta conselleria.  
Cinqué. Amb data 11 d'agost del 2006 se sotmet a informació pública l'expedient de referència, durant un període de 30 dies hàbils, d'acord amb el que establix l'article 16 de la Llei 16/2002, d'1 de juliol, de prevenció i control integrats de la contaminació, i el Decret 40/2004, de 5 de març, publicant l'anunci en el Diari Oficial de la Generalitat (DOGV núm. 5323).  
Durant el període d'informació pública no es presenten al·legacions al projecte, ni en esta conselleria ni en l'Ajuntament d'Elda, en l'expedient consta el certificat de la informació pública, emés per aquest ajuntament en data 18 d'octubre del 2006.  
Sisé. Transcorregut el període d'informació pública i segons el que disposa l'article 18 de la Llei 16/2002, l'expedient es remet a l'Ajuntament d'Elda, amb data 3 de novembre del 2006, a fi que emeta un informe sobre els aspectes de la seua competència en el termini de 30 dies.  
Així mateix, se sol·licita un nou informe a totes aquelles administracions públiques i òrgans de la Generalitat que han d'intervindre en la resolució de l'Autorització ambiental integrada, sobre l'adequació del projecte a tots aquells aspectes que siguen de la seua competència.   
Seté. Amb data 4 de desembre del 2006 es rep l'informe sol·licitat de l'Ajuntament d'Elda, informant favorablement sobre la concessió de llicència.   
Huité. La Confederació Hidrogràfica del Xúquer intervé en el tràmit d'Autorització Ambiental Integrada emetent un informe amb data 8 d'agost del 2006, fet que condiciona a la presentació, per part del titular, de diversos certificats subscrits per tècnic competent i visats, a l'efecte de garantir la inexistència d'abocament d'aigües residuals a domini públic hidràulic.   
Nové. Amb data 12 de gener del 2007, l'empresa presenta a la conselleria de Territori i Habitatge la nova documentació complementària, entre la qual s'inclou un annex actualitzat dels equips que s'instal·laran en la planta, que és remés als organismes que intervenen en el tràmit.  
Posteriorment, amb data 23 d'abril del 2007, l'empresa presenta la nova documentació aclaridora per a efectuar la resolució d'autorització ambiental integrada.  
Deu. Amb data 23 d'abril del 2007, la secretària autonòmica de Territori i Medi Ambient emet la declaració d'impacte ambiental, en la qual estima acceptable, només a l'efecte ambiental, el projecte «Indústria de producció de biodièsel i glicerol/glicerina a partir d'olis vegetals» (nous i usats), promogut per Combustibles Ecológicos del Mediterráneo, SA, ubicada en el polígon Lacy, parcel·les N1 i N2 del terme municipal d'Elda (Alacant), en els termes que establix el projecte, l'estudi d'impacte ambiental, i la resta de documentació que consta en l'expedient, i sempre que es complisquen les condicions indicades en l'annex II de la present resolució.  
Així mateix, s'han incorporat a l'expedient els informes emesos pel Servei de Residus Industrials i el Servei de Protecció de l'Ambient Atmosfèric.  
Onze. Amb data 24 d'abril del 2007 es realitza el tràmit d'audiència a l'interessat.  
Dotze. Amb data 24 d'abril del 2007 la Comissió d'Anàlisi Ambiental Integrat celebra una sessió ordinària i aprova la proposta de resolució de l'exp. 145/05 IPPC de la sol·licitud d'autorització ambiental integrada, promogut per Combustibles Ecológicos del Mediterráneo, SA   
Als anteriors fets s'apliquen els següents,  
Fonaments de dret  
Primer. D'acord amb l'article 9 de la Llei 16/2002, d'1 de juliol, de prevenció i control integrats de la contaminació, les activitats que apareixen en l'annex 1 d'aquesta llei, estan subjectes a autorització ambiental integrada.  
La instal·lació de referència està inclosa en l'epígraf 4.1.b de l'annex 1 de la Llei 16/2002.   
Segon. La tramitació de l'expedient s'ha realitzat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, desenvolupada pel Decret 40/2004, de 5 de març, del Consell de la Generalitat Valenciana.  
Tercer. En la Comunitat Valenciana l'òrgan competent per a atorgar l'autorització ambiental integrada és la conselleria de Territori i Habitatge, d'acord amb l'article 3.h de la Llei 16/2002 i el Decret 8/2004, de 3 de setembre, del president de la Generalitat Valenciana, pel qual s'assignen competències a les conselleries.   
D'altra banda, de conformitat amb l'article 15 del Decret 137/2006, de 29 de setembre, del Consell, pel qual s'aprova el Reglament orgànic i funcional de la conselleria de Territori i Habitatge, i la seua ordre de desplegament de 15 de febrer del 2007, correspon a la Direcció General de Qualitat Ambiental, exercir les competències en matèria de control integrat de la contaminació.  
Vist tot el que antecedix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, fent ús de les atribucions que em conferix el Reglament orgànic i funcional de la conselleria de Territori i Habitatge, resolc:  
Primer  
Concedir a Combustibles Ecológicos del Mediterráneo, SA l'autorització ambiental integrada per a les instal·lacions destinades a la fabricació de biodièsel i glicerol/glicerina a partir d'olis vegetals i olis usats, que s'ha de dur a terme en la planta projectada en el polígon industrial Finca Lacy, parcel·les N1-N2, del terme municipal d'Elda, referent al «Projecte per a l'autorització ambiental integrada d'una planta de producció de biodièsel» de desembre del 2005, subscrit per Javier Arias Cabal i visat per l'il·lustre Col·legi Oficial d'Enginyers Tècnics Industrials del Principat d'Astúries amb data 9 de desembre del 2005, quedant inscrita en el Registre General d'Instal·lacions IPPC de la Comunitat Valenciana amb el número 070-07/AAI/CV, condicionada al compliment dels requisits següents:  
1.. Emissions atmosfèriques  
1.1. Emissions canalitzades  
Es disposarà d'una caldera d'oli tèrmic, d'1.000.000 kcal/h de potència nominal i règim de funcionament de dos marxes, que utilitzarà com a combustible una mescla de biodièsel i gasoil, en proporcions que podran arribar a ser d'un 60% de biodièsel i un 40% de gasoil.   
La caldera s'utilitzarà en l'etapa de destil·lació per a la recuperació de metanol, i donarà al seu torn servei als tancs d'emmagatzemament i diversos intercanviadors de calor disposats en la planta.  
Les emissions corresponents a la caldera compliran els següents valors límit d'emissió:  
  
Les concentracions mesurades sempre estaran referides a condicions normals de pressió i temperatura (101,3 kPa, 273 K), en base seca i per a un contingut de O2 del 15%.  
1.2. Emissions no canalitzades  
Per a les emissions no canalitzades, els nivells d'immissió de compostos orgànics volàtils, en particular metanol, no han de sobrepassar la trentena part dels límits ambientals d'exposició professional per a agents químics més recentment publicats per l'Institut Nacional de Seguretat i Higiene en el Treball.   
El valor establit actualment per al metanol i en conseqüència, el valor límit aplicable a l'empresa, s'indiquen en la taula següent:  
  
Es realitzarà un mesurament a la posada en funcionament de l'activitat, en punts representatius del perímetre de la instal·lació, concretament a sobrevent, sotavent i com a mínim en dos punts d'una perpendicular.  
1.3. Control d'emissions atmosfèriques  
Ha de presentar mesuraments realitzats per una entitat col·laboradora en matèria de qualitat ambiental (ECMCA), després del període de posada en funcionament de la instal·lació, per a comprovar que es complixen els límits autoritzats.  
La periodicitat mínima de control de les emissions per entitat col·laboradora en matèria de qualitat ambiental en el focus de la caldera d'oli tèrmic, el cabal de fums del qual s'estima en 1.598 Nm³/h, serà triennal.  
Els gasos de fuga generats durant el funcionament de la caldera seran alliberats de mode controlat, concretament, l'evacuació de fums a l'exterior es realitzarà per mitjà d'una ximenera de tir forçat d'1,5 metres d'altura des del carener.  
Els focus canalitzats, han de tindre la situació, disposició, dimensió i accessos corresponents d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i la distribució dels focus emissors a l'atmosfera serà tal que garantisca una correcta dispersió dels contaminants emesos. Més concretament, la seua altura no sols ha de complir el que establix l'Ordre de 18 d'octubre de 1976, sinó que es recomana que aquesta siga tal que en una distància equivalent a deu vegades l'altura del punt d'abocament d'un focus no existisquen altres estructures d'altura superior a la del mateix focus menys dos metres, que produïsquen un apantallament, que dificulte la dispersió, justificant tècnicament la influència de l'efecte down-wash (turbulència o rebuf).  
S'han de vigilar tots aquells focus d'emissions difuses a fi que no s'originen fugues. De la mateixa manera s'han de prendre les mesures necessàries per a evitar l'emissió de gasos en els equips del procés de producció de biodièsel i purificació de glicerol, com també en els tancs d'emmagatzemament de metanol, glicerol i biodièsel, tenint especial atenció en les operacions de trasbals de les dites substàncies.  
Per a evitar emissions de metanol, tots els depòsits, reactors i sistemes de subministrament on intervinga aquesta substància seran sistemes tancats i estaran proveïts d'una inertització amb nitrogen. Les ventilacions es condensaran per a la recuperació del metanol i la posterior reutilització d'aquest.   
Així mateix, es presentarà un balanç de masses de metanol a fi de verificar la quantitat emesa.  
Segons els resultats obtinguts, aquesta direcció general establirà la periodicitat de control en immissió de les emissions no canalitzades.  
Si amb el funcionament de les instal·lacions resulten emissions a l'atmosfera no previstes inicialment, s'han d'incloure en l'anàlisi de les emissions i adoptar les mesures correctives oportunes.  
L'empresa ha de presentar la corresponent inscripció en la conselleria de Territori i Habitatge com a empresa potencialment contaminant de l'atmosfera i als tres mesos de la posada en funcionament de l'activitat, presentarà en la Regidoria de Medi Ambient de l'Ajuntament d'Elda, els resultats analítics de les emissions.  
Abans del 28 de febrer de cada any ha de notificar a la Direcció General de Qualitat Ambiental les dades sobre les emissions a l'aire de la instal·lació relatives a l'any anterior, per mitjà del Registre d'Emissions i Fonts Contaminants (EPER), d'acord amb l'article 3 de l'Ordre de 31 de gener del 2007, de la conselleria de Territori i Habitatge, per la qual s'establix el procediment per a la comunicació de dades sobre emissions per part dels titulars d'instal·lacions sotmeses a l'annex 1 de la Llei 2/2006, de 5 de maig, de prevenció de la contaminació i qualitat ambiental, l'article 8.3 de la Llei 16/2002 i la Decisió 2000/479/CE, de 17 de juliol del 2000.  
2. Sorolls  
S'adoptaran les mesures necessàries en la instal·lació per a evitar que es transmeten a l'entorn nivells superiors als establits en la Llei 7/2002, de 3 de desembre, de la Generalitat Valenciana, de protecció contra la contaminació acústica.  
En particular, els límits sonors establits per a zones d'ús industrial, són:  
  
Respecte al nivell de sorolls transmesos a l'exterior ha de complir-se el que establix la Llei 7/2002, de 3 de desembre, de la Generalitat Valenciana de protecció contra la contaminació acústica, i en el Decret 266/2004, de 3 de desembre, del Consell de la Generalitat, pel qual s'establixen les normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
Així mateix, cal ajustar-se al que disposa l'ordenança municipal per a la prevenció i el control de la contaminació acústica d'Elda.  
Cada cinc anys s'ha de realitzar una auditoria acústica, a fi de comprovar que no se superen els nivells sonors en els punts on se situa el receptor més pròxim, és a dir, en el perímetre de la instal·lació. Aquesta auditoria ha de ser realitzada per una entitat col·laboradora en matèria de qualitat ambiental per al camp de la contaminació acústica, d'acord amb el que establix el Decret 229/2004, de 15 d'octubre, del Consell de la Generalitat, pel qual s'establixen les funcions de les entitats col·laboradores en matèria de qualitat ambiental i es crea i es regula el seu registre.  
Una vegada s'inicie l'exercici de l'activitat o posada en marxa, disposarà d'un termini de tres mesos per a realitzar la primera auditoria acústica, i ha d'aportar els resultats d'aquesta a l'òrgan competent.   
Així mateix, el titular ha de disposar del Llibre de Control, que estarà constituït pels certificats dels resultats obtinguts de les auditories acústiques, i dels informes complets d'aquestes, que ha d'estar a disposició de l'administració.  
3. Olors  
Quan l'òrgan competent ho considere necessari, pot requerir al titular de la planta la realització d'una avaluació de la molèstia per olors que genera, per mitjà del mesurament de les unitats d'olor, d'acord amb la norma UNE-EN 13302, limitant-los, en les zones residencials d'afecció, el percentil 98 de les mitjanes horàries al llarg d'un any, a 5 unitats d'olor.  
4. Abocaments  
Es comptarà en la planta amb tres arquetes de recollida d'aigua, corresponents a les aigües de procés, aigües sanitàries i aigües pluvials i de vessament.  
Durant el procés productiu es generaran aigües residuals industrials procedents de la decantació d'oli, glicerol i procés de refredament de la planta de glicerina, amb un cabal estimat de 79 m³/dia, així com aigües originades durant la llavada de la planta. Aquestes aigües es conduiran a un depòsit d'homogeneïtzació i posteriorment se sotmetran a tractament per floculació-coagulació, per a finalment evacuar-se a la xarxa de sanejament municipal, a excepció que es reutilitzen en el procés, en l'etapa de llavada del biodièsel.  
El sistema de tractament d'aigües disposarà d'una última etapa consistent en la deshidratació de fangs per gravetat.  
Les aigües sanitàries es conduiran directament fins a la xarxa de sanejament municipal, disposant d'arqueta de registre i control.  
Les aigües pluvials recollides en les zones pavimentades i aigües de vessament, a través d'embornals i baixants de la nau, es portaran a una arqueta de recollida de 27 m³, que servirà com a pulmó per als equips de tractament d'aigües. Les dites aigües seran depurades segons el sistema descrit per als efluents de procés (ajustant adequadament els paràmetres de tractament). Les que no es reutilitzen en el procés, seran evacuades per mitjà del col·lector del polígon a la xarxa de sanejament. No obstant això, en cas de disposar en el polígon de col·lector separatiu per a pluvials, es possibilitarà la connexió a aquest, d'acord amb el que establisca l'Ajuntament d'Elda.  
Respecte a les aigües pluvials recollides en cubetes de tancs d'emmagatzemament i susceptibles d'arrossegar contaminació, seran tractades com a aigües residuals de procés. Aquestes aigües es controlaran per mitjà de vàlvules de bola a l'eixida de les cubetes, enviant-se a l'arqueta de recollida d'aigües industrials.   
Els efluents procedents de la instal·lació i que s'aboquen a la xarxa de sanejament municipal no han de sobrepassar, quant a les seues característiques, les limitacions establides en l'ordenança reguladora de la xarxa de clavegueram municipal i dels abocaments a aquesta, aprovada per l'Ajuntament d'Elda en data 28 de gener de 1999, complint, a més, la resta de condicions establides en la mateixa.  
Els valors límit d'abocament a la xarxa de sanejament establits en l'ordenança són els següents:  
\* \* \* \* \* \* \* \* \* \* \* \* \* \* \* \*  
  
Els cabals punta abocats a la xarxa no podran excedir el valor mitjà diari en més de 5 vegades en un interval de 15 minuts, o de 4 vegades en un interval d'una hora, del valor mitjà diari.  
Queda expressament prohibida la dilució d'aigües residuals.  
Una vegada iniciada l'activitat, en un termini màxim de tres mesos ha de presentar davant de l'Ajuntament d'Elda i davant de l'òrgan competent per a atorgar l'autorització ambiental integrada, analítica d'abocament d'acord amb les instruccions de recollida de mostres de l'Ajuntament d'Elda, com també còpia del registre de la declaració de producció d'aigües residuals davant de l'entitat de sanejament.   
A la vista dels resultats de l'analítica, l'Ajuntament determinarà les condicions de control de l'abocament.   
La presa de mostres es realitzarà en les arquetes de registre, que es trobaran ubicades en el lloc que establisca l'Ajuntament, i com a mínim a l'eixida de la instal·lació de tractament d'aigües de la planta (a l'efecte de comprovar l'adequat funcionament del procés de depuració) i abans de la connexió a la xarxa de clavegueram (per a comprovar que es complixen els paràmetres d'abocament de l'ordenança municipal).  
A més, ha de presentar quan dispose d'aquests, els certificats següents:  
Certificat emés per l'Ajuntament d'Elda, de connexió i acceptació dels abocaments d'aigües residuals, domèstiques, industrials i pluvials, a la xarxa de clavegueram municipal, en el qual conste la data de connexió.  
Certificat d'impermeabilitat i estanquitat de les basses de recollida i acumulació de les aigües industrials, sanitàries i pluvials, subscrit per tècnic competent i visat pel col·legi oficial corresponent, una vegada haja finalitzat l'obra.   
En cap cas s'abocaran les aigües, sanitàries, pluvials o de procés, a domini públic hidràulic, sense el preceptiu permís.  
Es realitzaran controls periòdics de les canaletes que transporten l'aigua residual industrial des de tots els focus de generació fins a les arquetes de recollida i la instal·lació depuradora de la planta, aquestes són perfectament impermeables.  
El titular de la instal·lació ha de desenvolupar i dur a terme un pla de manteniment dels equips i sistemes implicats en l'acumulació i depuració d'aigües, a fi de garantir el seu funcionament correcte.  
Abans del 28 de febrer de cada any ha de notificar a la Direcció General de Qualitat Ambiental les dades sobre les emissions a l'aigua de la instal·lació relatives a l'any anterior, per mitjà del Registre d'Emissions i Fonts Contaminants (EPER), d'acord amb l'article 3 de l'Ordre de 31 de gener del 2007, de la conselleria de Territori i Habitatge, per la qual s'establix el procediment per a la comunicació de dades sobre emissions per part dels titulars d'instal·lacions sotmeses a l'annex 1 de la Llei 2/2006, de 5 de maig, de prevenció de la contaminació i qualitat ambiental, l'article 8.3 de la Llei 16/2002 i la Decisió 2000/479/CE, de 17 de juliol del 2000.  
5. Protecció del sòl i de les aigües subterrànies  
Queda prohibit l'abocament a llit, sòl o subsòl que puga deteriorar la qualitat de les aigües sense comptar amb l'autorització de la Confederació Hidrogràfica del Xúquer.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
Tots els tancs i depòsits d'emmagatzemament de matèries primeres i productes s'ubicaran en l'interior de cubetes estanques de seguretat, que asseguraran la retenció de possibles fugues o vessaments.   
En cas de vessaments, els efluents continguts en les cubetes es bombaran a gàbies d'1 m³ on es filtraran i analitzaran per a la seua possible tornada al procés o al seu tractament com a residu. Els vessaments que puguen originar-se en la planta de producció es recolliran per mitjà de xarxa semitancada i es bombaran a la planta de tractament d'aigües.   
Ha de desenvolupar un pla de manteniment i neteja de les cubetes de seguretat que alberguen els tancs i depòsits d'emmagatzemament de matèries primeres i productes, on s'incloga la gestió de les aigües pluvials recollides en l'interior d'aquests, a fi que s'assegure que tots   
  
\* \* \* \* \* \* \* \* \* \* \* \* \* \* \* \* \* els efluents líquids que puguen presentar algun grau de contaminació siguen tractats adequadament.  
Almenys dos anys després de la posada en funcionament de l'activitat, el titular ha de remetre l'informe preliminar de situació del sòl que establix el Reial decret 9/2005, de 14 de gener.  
6. Residus  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.  
6.1. Producció de residus  
S'inscriu l'empresa en el Registre de Xicotets Productors de Residus Perillosos de la Comunitat Valenciana amb el número 03/15.132.   
A continuació s'especifiquen els residus perillosos la producció dels quals queda autoritzada per mitjà de la present resolució, sempre que la seua capacitat de generació anual siga de l'ordre de magnitud de la que es detalla, i la producció de biodièsel en les instal·lacions del centre descrit en l'annex I siga de l'ordre de 10.000 t/any:   
  
En el termini màxim de tres mesos des de l'inici de l'activitat s'ha de procedir al següent:  
1. Respecte als documents d'acceptació emesos per part dels gestors autoritzats a la recollida dels residus generats en el centre, ha de presentar els documents originals actualitzats referents a tots els residus, o si no n'hi ha fotocòpies degudament compulsades.  
2. Ha de procedir a una caracterització dels fangs generats en el procés de depuració, a l'efecte de determinar la seua perillositat, i aportar el document d'acceptació del gestor d'aquests.  
3. Respecte al residu obtingut al final del procés de la planta de producció de glicerina (condensat residual de glicerol), encara que aquest residu ha sigut qualificat com a perillós segons es descriu en la taula anterior, es realitzarà una anàlisi per a la seua total caracterització.   
Tots els residus, tant perillosos com no perillosos, s'entregaran a gestors que disposen de la corresponent autorització administrativa per a la gestió d'aquests residus.  
Els residus poden ser emmagatzemats durant un període igual o inferior a sis mesos, en el cas de perillosos. Per al cas dels residus diferents dels perillosos, l'emmagatzemament es realitzarà per temps inferior a un any, quan la destinació final siga l'eliminació, o de dos anys, quan la seua destinació final siga la valorització.   
L'emmagatzemament temporal de residus perillosos es realitzarà segregat per tipus de residu, ha d'estar convenientment senyalitzat i es realitzarà en un lloc amb teulada, amb sòl impermeable i sistemes de recollida de vessaments accidentals, com ara arqueta cega no connectada a la xarxa de clavegueram i safates de recollida. Així mateix la zona d'emmagatzemament ha d'estar inclosa en el sistema general de protecció contra incendis de la indústria.  
Per a l'emmagatzemament de residus líquids o que pel seu alt contingut líquid puguen generar abocaments, es comptarà amb cubetes o recipients de recollida de possibles vessaments, que han de tindre com a mínim el volum de l'envàs més gran o el 10% del total (la major d'ambdues quantitats). Les cubetes han de ser individuals per a cada tipus de residus la mescla dels quals, en cas de vessament, supose augment de la seua perillositat o dificulte la seua gestió.  
Es comptarà amb l'adequada quantitat d'absorbent no inflamable per a resoldre els possibles vessaments accidentals durant la manipulació dels diversos residus líquids. L'absorbent contaminat es gestionarà com a residu perillós o no perillós, segons la naturalesa del contaminant arreplegat.  
L'envasament i l'etiquetatge dels residus estarà d'acord amb el que han exposat els articles 13 i 14 del Reial decret 833/1988, Reglament de Residus Tòxics i Perillosos. Així mateix disposarà d'un registre on conste la quantitat, naturalesa, identificació, origen i data de generació i entrega a gestor autoritzat, com també el número de document de control i seguiment utilitzat, si és el cas, i el gestor a qui s'entrega el residu.  
Si una vegada iniciada l'activitat es produïx algun residu la generació del qual no s'haja tingut en compte durant la fase de projecte, es comunicarà a l'organisme competent per a atorgar l'autorització ambiental integrada, a fi que incloga en aquesta les dades corresponents al residu generat. A més, es caracteritzarà el residu, en cas de resultar necessari, donant-li la gestió pertinent.   
Així mateix, qualsevol variació significativa en la producció de residus perillosos, així com de la seua destinació final o la capacitat de les instal·lacions que s'autoritzen, ha de ser comunicada a la Direcció General de Qualitat Ambiental d'aquesta conselleria de Territori i Habitatge, no aplicant-se per als residus generats com a conseqüència d'activitats de manteniment o neteja de la maquinària i instal·lacions. S'entendran per variacions significatives aquelles superiors al 10%.  
A l'inici de l'activitat, i posteriorment cada quatre anys, s'ha d'elaborar un pla de prevenció i reducció de residus perillosos, d'acord amb l'art. 45 i la disposició addicional 4a de la Llei 10/2000, de residus de la Comunitat Valenciana, que es presentarà en la Direcció General de Qualitat Ambiental.  
Anualment emplenarà la declaració anual de productor de residus perillosos i no perillosos, que serà remesa a la Direcció General de Qualitat Ambiental abans de l'1 de març de cada any. En aquesta declaració s'especificarà l'origen i la quantitat dels residus produïts, la destinació donada a cada un d'ells i la llista dels que es troben emmagatzemats temporalment, així com les incidències rellevants que s'hagen pogut produir, tot això relatiu a l'any objecte de la declaració.  
6.2. Gestió de residus  
S'inscriu a l'empresa en el Registre General de Gestors Autoritzats de la Comunitat Valenciana, amb el número 232/V/RNP/CV, per a l'operació de valorització R3 "Reciclatge i recuperació de substàncies orgàniques que no s'utilitzen com a dissolvents (incloses les operacions de formació d'adob i altres transformacions biològiques)", d'olis vegetals usats:  
  
S'ha estimat una utilització d'oli vegetal usat en la planta del 45%, davant d'un 55% d'oli vegetal nou.  
La valorització de l'oli vegetal usat es durà a terme segons el que ha especificat el projecte, i ha de figurar el número de referència de l'empresa en la documentació que així ho requerisca. Aquest oli ha de complir determinades especificacions tècniques per a poder ser utilitzat en el procés, juntament amb l'oli vegetal nou.   
S'analitzaran amb caràcter previ a la seua entrada en el procés, totes les partides d'olis vegetals usats, per a determinar la seua aptitud i descartar una possible contaminació per substàncies perilloses, i en aquest cas, es gestionaran adequadament.  
Ha de tindre present, per als olis vegetals usats, que en el cas que aquests siguen rebuts de gestors intermedis, dites gestores han d'estar igualment autoritzats per a les operacions de valorització que realitzen.  
L'empresa portarà un registre documental en què figure la quantitat de residus no perillosos gestionats, com també la naturalesa, l'origen, la destinació, freqüència de recollida i mitjà de transport dels residus.   
Així mateix, emplenarà la memòria anual de residus no perillosos, que serà remesa a la Direcció General de Qualitat Ambiental abans de l'1 de març de cada any. En aquesta memòria s'especificarà l'origen i la quantitat dels residus gestionats, característiques de l'emmagatzemament previ a la seua gestió, quantitat i naturalesa dels residus resultants del procés, com també les incidències rellevants que s'hagen pogut produir, tot això relatiu a l'any objecte de la declaració.  
7. Mesures que s'han d'adoptar en situacions diferents de les normals que puguen afectar el medi ambient  
Es duran a terme totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat quant al funcionament de les instal·lacions.  
Així mateix, quan es determine el cessament d'alguna de les unitats, es desmantellaran les instal·lacions d'acord amb la normativa vigent, de manera que el terreny quede en les mateixes condicions que abans d'iniciar aquesta activitat i no es produïsca cap dany sobre el sòl i el seu entorn.  
8. Declaració d'impacte ambiental  
Es compliran les condicions establides en la declaració d'impacte ambiental emesa per la secretària autonòmica de Territori i Medi Ambient en data 23 d'abril del 2007, que s'adjunta en l'annex II de la present resolució.  
9. Altres condicions  
Cal ajustar-se al que disposa el Reial decret 865/2003, de 4 de juliol, pel qual s'establixen els criteris higienicosanitaris per a la prevenció i el control de la legionel·losi.  
Ha de complir el que disposa la Llei 11/1997, d'envasos i residus d'envasos i el Reial decret 782/1998, de 30 d'abril, pel qual es desenvolupa el Reglament per al desenvolupament de l'esmentada llei, si és el cas.  
La indústria i les seues instal·lacions s'ajustaran a les condicions indicades en el projecte tècnic en els aspectes no fixats en aquesta resolució.  
Es compliran totes les disposicions aplicables per a garantir la seguretat, la salut de les persones i el medi ambient.  
Es comprovarà en el control inicial que s'han realitzat les mesures previstes en el projecte.  
Segon  
L'Autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans d'aquest termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació ha de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer  
En relació amb el certificat d'adequació del projecte, el titular donarà compte de les instal·lacions de l'activitat a la Direcció General de Qualitat Ambiental a l'efecte del reconeixement corresponent, presentant-se prèviament un certificat, emés per tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat o als seus reformats posteriors també autoritzats, i que s'han efectuat tots els controls, mesuraments, anàlisis i comprovacions amb resultat satisfactori, que es determinen en l'esmentat projecte, els seus reformats o en les normatives que li siguen aplicables, com també aquells altres certificats previstos en les disposicions que s'hagen integrat.  
Quart  
Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits establits en la present resolució. Es realitzarà a la posada en marxa de les instal·lacions i per personal de la Direcció General de Qualitat Ambiental de la conselleria de Territori i Habitatge.  
Cinqué  
L'Administració deixarà sense efecte la present resolució en el moment en què observe qualsevol incompliment de les condicions imposades en aquesta, amb audiència prèvia de l'interessat.  
Sisé  
El titular de les instal·lacions objecte de la present resolució, a més de les obligacions que amb caràcter general establix la Llei 16/2002, ha de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Direcció General de Qualitat Ambiental qualsevol modificació, substancial o no, que es propose realitzar en la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i la col·laboració necessàries als qui realitzen les actuacions de vigilància, inspecció i control.  
Seté  
En tot el no especificat en aquesta resolució, cal ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, com també qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es pot presentar recurs d'alçada davant de la secretària autonòmica de Territori i Medi Ambient de la conselleria de Territori i Habitatge en el termini d'un mes des del següent al de la recepció de la present notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 25 d'abril de 2007. El director general de Qualitat Ambiental: Jorge Lamparero Lázaro.  
ANNEX I  
DESCRIPCIÓ DEL PROJECTE  
L'activitat que pretén desenvolupar Combustibles Ecológicos del Mediterráneo, SA, en el polígon industrial Finca Lacy, parcel·les N1 i N2, del municipi d'Elda, consistirà en la fabricació de biodièsel (metilèster d'àcids grassos) per mitjà d'un procés químic semicontinu de transesterificació (basat en el procés SAVOIA ßm ßD jet), utilitzant com a matèria primera olis vegetals nous (principalment soja, colza, palma i gira-sol) i olis vegetals usats, que s'adquiriran a empreses autoritzades de distribució i venda. Com a conseqüència del procés s'obtindrà a més glicerol, que podrà comercialitzar-se (les seues principals destinacions són la indústria química i farmacopea) o bé transformar-se en glicerina de qualitat industrial i farmacopea en la mateixa planta per mitjà de processos de destil·lació. La comercialització de glicerol o de glicerina en qualitat industrial i farmacopea per part de l'empresa dependrà, si és el cas, de les condicions de mercat dels dits productes.  
La planta projectada es construirà sobre una superfície de 4.207 m² i tindrà una capacitat de producció anual de 10.000 tones de biodièsel i 2.200 tones de glicerol (amb una riquesa en glicerina del 53% aproximadament). El glicerol, al seu torn, podrà donar lloc en la planta de destil·lació a 1.400 tones anuals de glicerina farmacopea (>99% de riquesa) i 500 tones de glicerina de qualitat industrial (90-94% de riquesa).   
Quant als reactius, es preveu un consum de 1.582 t/any de metanol i 50 t/any de NaOH (catalitzador de la reacció).  
En la planta es disposaran les següents instal·lacions principals:  
Emmagatzemament de metanol, constituït per 2 depòsits de 50 m³  
Zona de tancs exteriors d'emmagatzemament d'oli: tanc de 330 m³ d'oli nou i 2 tancs de 100 m³ d'oli usat  
Zona de tancs interiors d'emmagatzemament d'oli: 2 tancs de 82 m³  
Àrea de producció de metòxid, amb 2 depòsits d'1 m³ i mesclador  
Zona de decantació, amb 3 depòsits de 25 m³, i homogeneïtzació, amb tanc de 82 m³  
Zona d'emmagatzemament de biodièsel, amb 2 tancs de 82 m³, i de glicerol/glicerina, amb 1 depòsit de 100 m³  
Àrea de procés, on es troben disposats els mòduls d'assecatge i els reactors de transesterificació  
Planta de destil·lació de glicerol  
Sala de caldera   
Planta de tractament d'aigües  
La planta disposarà també d'altres instal·lacions com ara grup compressor, tancs pulmó i intercanviadors, instal·lacions de filtració, centrífugues, equip de gasos i depòsit de nitrogen de 20 m³ per a inertització de tancs, emmagatzemament de gasoil de caldera, depòsit d'àcid acètic de 100 litres (per al llavatge del biodièsel), torre de refrigeració, centre de transformació, zona de càrrega i descàrrega i bàscula de camions. A més, comptarà amb una sala de control, laboratori, oficines i magatzem de residus.   
L'oli vegetal usat que entra en la planta se sotmet a una anàlisi de qualitat i en el cas de resultar satisfactori, s'emmagatzema en tancs on roman un temps estimat de 3 dies perquè es produïsca la decantació de l'aigua que continga i una porga, generant fangs d'oli que seran recollits per gestor extern. D'altra banda es té oli vegetal nou, que serà processat juntament amb l'oli usat per a obtindre biodièsel i glicerol. La capacitat d'emmagatzemament disponible permet una homogeneïtzació de l'oli per mitjà de precises dilucions i mescles.  
El procés comença sotmetent a l'oli a un augment de temperatura fins a 50ºC, per mitjà d'intercanviadors de calor, seguit d'una primera neutralització en tanc d'acumulació d'1 m³, on es calfa fins a 70ºC. A continuació es produïx la deshidratació de l'oli en eixugadores per mitjà d'augment de temperatura fins a 90ºC i depressió.  
Una vegada deshidratat, l'oli passa al reactor, on es troba directament amb el metòxid, reactiu produït prèviament en dos mòduls de mescla a partir de metanol i sosa càustica. Els reactors són pressuritzats, disposen de calefacció elèctrica i sistema de mesclat d'alta velocitat i en els mateixos es fa passar la mescla d'oli i reactiu a través d'un mesclador estàtic durant diversos minuts, produint-se la transesterificació a determinades condicions de pressió i temperatura.   
El producte d'eixida d'aquesta primera transesterificació se sotmet a un procés de destil·lació, a fi de separar un producte de cap, el metanol ?que s'addiciona en excés per a la reacció, i que una vegada condensat es reintroduirà al procés per a utilitzar-lo en la segona etapa de transesterificació-, i un producte de cola, el glicerol, que es conduirà a la planta de destil·lació de glicerol.   
En una segona etapa de transesterificació s'obté finalment biodièsel d'elevada qualitat. Després de la dita reacció, el metilèster juntament amb el glicerol format passen per un intercanviador de calor, cedint la temperatura a l'oli d'entrada. Posteriorment, la mescla ja refredada es porta a uns depòsits de decantació, on per mitjà d'un sistema de pressió, es produïx la separació entre el glicerol i el biodièsel final.  
El producte generat es llava amb aigua acidulada amb àcid acètic al 2%, amb la qual cosa s'aconseguix ajustar el pH i eliminar del producte restes de sals, metanol, sabons i glicerol. A continuació, es centrifuga el producte llavat, produint-se la separació final del biodièsel.  
El biodièsel així generat se seca eliminant les possibles restes d'aigua, es trasllada a un tanc d'homogeneïtzació, i després de la presa de mostres per a la seua caracterització, es filtra i s'emmagatzema en els tancs exteriors fins a la posterior recollida. Si el biodièsel no complix els requisits de qualitat exigits, es reexpedix als mòduls de reacció i assecatge per al seu processament.  
Respecte al corrent de glicerol obtingut, es purifica en una planta de destil·lació apta per a produir glicerina de qualitat farmacopea. En aquesta planta es procedix a concentrar el glicerol per mitjà d'un procés d'evaporació en dos etapes. En una primera etapa el corrent se sotmet a un procés de destil·lació total per a separar el glicerol i altres compostos de punt d'ebullició pròxim, de la sal i altres components orgànics, en un alambí proveït de serpentí de calefacció i operant a buit amb injecció de vapor de borbolleig. La sal i impureses orgàniques del calderet s'eliminen periòdicament d'aquest, constituint el residu de la destil·lació.  
La segona etapa consistix en el fraccionament dels vapors emergents de l'alambí, per mitjà de la columna de fraccionament amb farcit i condensador parcial en el cap. Un 90% del destil·lat s'obté pel fons de la columna com a glicerina d'elevada concentració, mentre que el producte de cap, el 10% restant, consistirà en glicerina i impureses de punt d'ebullició pròxim. Per mitjà d'un segon condensador parcial se separa definitivament l'altre producte comercial, la glicerina de qualitat industrial. Aquest sistema de fraccionament assegura una major purificació i millor rendiment en glicerina.  
Per als processos d'obtenció de la glicerina es disposa d'un sistema d'aigua de refredament el cicle de la qual es tanca per mitjà de torre de refrigeració. L'aigua de refredament es recircula a través dels circuits fins que la seua duresa és tal que s'expulsa cap a la instal·lació de tractament.   
En la planta es disposaran tres arquetes de recollida d'aigua: una corresponent a les aigües de sanejament, que s'abocaran directament a la xarxa de clavegueram, una altra per a aigües pluvials i de vessament, i la tercera per a les aigües de procés. Aquestes dos últimes corrents d'aigües es recolliran, de forma independent, en la bassa de tractament d'aigües i una vegada depurades, s'enviaran per mitjà del col·lector del polígon a la xarxa de sanejament.  
La planta de tractament projectada és capaç de depurar un cabal màxim de 5 m³/h. Disposa d'un depòsit d'emmagatzemament i homogeneïtzació d'aigua bruta de 10 m³ de capacitat, on s'acumulen les aigües, mantenint-se en agitació i regulant-se el pH per mitjà de dosificació d'àcid/base. Les aigües homogeneïtzades es bomben a una cambra serpentínica de floculació, on es dosifica el floculant i polielectrolit, aportant una mescla d'aigua i aire pressuritzat, per a afavorir la floculació del greix i la precipitació de les sals. Els sòlids separats en aquesta etapa s'envien al sistema de tractament de fangs, consistent en un espessiment per gravetat en decantador cilíndric de 3 m³, de base cònica invertida. Aquest decantador disposa en la seua part superior d'un abocador llis pel qual sobreeixiran els greixos que es recolliran en sac filtrant, mentre que en la seua part inferior disposa d'una conducció per a l'extracció dels sòlids precipitats. L'aigua que sobre del tractament de fangs s'envia de nou al depòsit homogeneïtzador, mentre que els fangs seran retirats per gestor autoritzat.  
Abans de l'abocament de les aigües al col·lector es disposarà d'arqueta de control i es realitzarà una presa de mostres per a verificar que es complixen els paràmetres d'abocament. No obstant això, es pretén reutilitzar en la planta la major part de l'aigua depurada.  
La planta disposarà d'un equip de regulació i control de nitrogen gasós per a la inertització dels tancs de metanol i la resta de depòsits de planta. La ventilació dels tancs i els procedents dels mòduls de reacció es recolliran per a portar-los a condensadors, a fi de recuperar metanol per a reutilitzar en el procés.  
Els tancs d'emmagatzemament comptaran amb cubeta de seguretat, que disposarà d'embornals per a la recollida d'eventuals fugues, i arqueta que possibilitarà una presa de mostra, a l'efecte de determinar si el contingut de la fuga es pot reintroduir al procés productiu o s'envia a gestor autoritzat.  
Respecte als depòsits de metanol, es disposaran soterrats, amb cubeta de seguretat estanca amb fons i parets de formigó armat, i ventilació igual al major de les canonades d'ompliment o buidatge. Comptaran amb sistema de detecció de fugues.  
L'únic focus d'emissió previst serà la ximenera de 0,4 m de diàmetre interior i 1,5 m d'altura sobre carener que es troba a 11,51 m del sòl, corresponent a la caldera d'oli tèrmic, que evacuarà a l'exterior els fums de la combustió resultant de la mescla biodièsel-gasoil.  
Com a conseqüència de les operacions de la planta es preveu produir una quantitat de residus perillosos inferior a 10 tones anuals. La planta disposarà d'una nau annexa de 22 m² per a l'emmagatzemament dels residus produïts fins a la seua retirada per gestors autoritzats, que serà ensostrada i amb solera de formigó, disposant en el sòl d'un embornal a una cubeta d'1 m³ en formigó.  
La producció de residus perillosos i la gestió de residus no perillosos queda subjecta al pagament de les taxes corresponents per a la inscripció en els respectius registres.  
ANNEX II  
CONDICIONAT DE LA DECLARACIÓ   
D'IMPACTE AMBIENTAL  
Es possibilitarà la connexió de la xarxa de recollida d'aigües pluvials al col·lector de pluvials del polígon, en cas que el polígon dispose de xarxa separativa de clavegueram. Ha de disposar-se de les preceptives autoritzacions d'abocament per a aigües residuals i aigües pluvials.  
Es vigilarà especialment la composició de l'efluent d'eixida de la depuradora (o sistema de tractament), a fi de complir els paràmetres d'abocament aplicables.  
Tal com indica l'informe elaborat pel Servei d'Ordenació Territorial d'aquesta conselleria, les edificacions "en tot cas, han de realitzar-se d'acord amb els condicionants específics d'edificació assenyalats en els articles 27 i 28 de la normativa per al sòl urbà sotmés a risc d'inundació".  
Les arquetes de recollida de vessaments i lixiviats en les zones d'emmagatzemament de residus, han de ser estanques i impedir l'abocament directe a la xarxa de clavegueram, i si és el cas, aquest es gestionarà per empresa autoritzada.  
Les accions incloses en el programa de vigilància ambiental han de documentar-se, a l'efecte d'acreditar l'adopció i l'execució de les mesures preventives i correctores proposades i la comprovació de la seua eficàcia.  
D'acord amb l'article 4 del IHC 2982/1986, de 28 de juny, modificat per la Llei 9/2006, de 28 d'abril, el promotor ha de comunicar a l'òrgan ambiental (per escrit), amb la suficient antelació, la data de començament de l'execució del projecte.  
Qualsevol modificació o ampliació del projecte presentat, com també si es detecta algun impacte ambiental no previst en l'Estudi d'Impacte Ambiental, hauran de ser comunicats a l'òrgan ambiental competent que establirà, si cal, l'aplicació de noves mesures correctores.